Tengler Johanna: Manóváros titkának megmentése

Tisztán emlékszem arra a napra, mikor először láttam kertitörpét. Éppen a buszon ültünk, valahol Siófoknál. A buszmegállóban be kellett várnunk a budapesti vonatot az átszállók miatt, ezért egy régiségbolt előtt vesztegeltünk. A bolt kirakatát tanulmányoztam. Négy apró kertitörpét láttam a kirakatban. Kis orrukat a kirakat üvegéhez nyomták. Volt egy törpe, akinek egy kék festékhiba volt az arcán. Volt egy, akinek nagyon piros volt az orra (esetleg náthás lett), volt egy, aki a pici kezeivel vaníliás süteményt majszolt, de azonnal az utolsó törpe lett a kedvencem. A többi törpe közt törökülésben ült a földön, és egyik kezében egy bumeráng volt, másik kezével egy kisautót tologatott a földön. Mikor észrevették, hogy egy ideje már figyelem őket, hirtelen megdermedtek. Pár percig még néztem őket, de miután észrevettem, hogy már nem mozdulnak, elég hamar meguntam ezt a tevékenységet.

Miután rávettem a szüleimet, hogy míg áll a busz, átmehessek a régiségboltba, magamra rángattam a kabátomat, a nyakam köré tekertem a kötött sálamat, és elsőként ugrottam le a busz lépcsőjéről. Elsétáltam a járdáig, majd a túloldalon beléptem a boltba. Érdekes volt. Mindenhol műanyag. Jobbra: műanyag. Balra: műanyag. De pont előttem négy apró kis kertitörpe. Ők nem műanyagból, hanem cserépből.

Óvatosan körülnéztem: vajon más is tudja, hogy ők nem hétköznapi törpék? Éreztem, hogy egyetlen jó döntés van: az aprónépnek azonnal csatlakozniuk kell a családunkhoz. Az egész nyaralásra kapott költőpénzem épp elég volt arra, hogy kifizessem a „kertitörpe-família” felirat mellett levő árat.

Mikor végre a nyaralóhoz értünk, bevettem magam a szobámba, lehuppantam a kanapéra, és a törpékhez szóltam:
- Mi a nevetek?
- Először is engedd meg, hogy megköszönjük neked, hogy kimentettél minket abból a boltból. Ami pedig a nevünket illeti, a törpevilágban használt nevünket emberi nyelven nagyon nehéz kimondani. Ezért örülnénk neki, ha adnál nekünk egy hozzánk illő új nevet. - szólt az a törpe, aki vaníliássütit evett.
- Bizony! Nagyon örülnénk, ha elneveznél minket! – tette hozzá egy másik törpe.
- Jó. Akkor a te neved - mutattam az előbbi törpére, - Vanília lesz. A tiéd - mutattam a piros orrú gnómra - a te neved pedig Ribizli. A festékfoltos kis törpéé Paca, Neked pedig – mutattam rá a kedvenc kis törpémre, aki a kirakatban kisautózott - Bumeráng lesz a neved.
- Köszönjük - felelték tökéletesen egyszerre a kertitörpék.
- Igazán nincs mit. De hogyan kerültetek a mi világunkba?
- Van egy saját világunk. De száműztek minket. Van ugyanis a manók és törpék világában egy kis tavunk, a Manó-tó. Mi négyen teledobáltuk és szemeteltük ezt a tavat műanyaggal. Ha szemét van a tóban, akkor nem fagyhat be a tó. És ha nem fagy be a tó, akkor a befagyott tó alól nem jut el a víz ahhoz a fához, ami az átjárót takarja. Ha a fa nem kap vizet, az átjáró láthatóvá válik, és így a manóvilágnak vége lesz. - hadarta el Ribizli.

- A manókirály azt mondta, hogy ha nem takarítjuk el ezt a szemetet 3 éven belül, akkor véglegesen száműznek minket. – tette hozzá Paca. – Azóta az emberek világában kóborlunk.

- Nagyon bánjuk már, amit tettünk, de azóta sem mertünk visszamenni, hogy jóvátegyük a hibánkat. – mondta Ribizli .
- Na és mikor jár le a 3 év? - kérdeztem.
- Ha ma február 4-re van, akkor pontosan… 9 nap múlva.
- Tennünk kéne valamit. Nem tudjátok, hol van az átjáró a világotokba?
- Egy fűzfa alatt. A törzsébe egy T betű van karcolva, és egy korona.-szólt Paca
- Akkor ez pont a mi udvarunkon van. Mindig is gyanítottam, hogy azt a fát varázslat veszi körül – sehol máshol nem esik olyan jól az alvás és a délutáni szundikálás, mint annak a fának az árnyékában. A kishúgaimmal is itt tudok a legjobbat játszani… De arra soha nem tudtunk rájönni, hogy mit jelenthet a karcolás rajta. És hogyan kell átmenni a ti világotokba?
- Öt ágat kell keresni, mindegyiken van egy betű. Ezt az öt betűt összeolvasva megkapjuk a varázsszót. Ha a város nevével együtt ezt a szót elmondjuk, a fűzfa gyökerei felemelkednek, és megnyílik az átjáró.
- Hát akkor menjünk. Siessünk!

Az udvarunkon álló, ezeréves fűzfa ágain azonnal elkezdtük keresni a betűket. A törpék a következő betűket találták: „láte”., már csak egy utolsó betű hiányzott. Fölmásztam a fára, az egyik ágon belekarcolva találtam egy „m” betűt. Így már tudtuk a varázsigét: látem.

 Körbeálltuk a fát és egymás kezét fogva elmondtuk a varázsszavakat: Látem Türra. Ebben a pillanatban a fűzfa gyökerei emelkedni kezdtek, mígnem egy alacsony kis átjáró tárult fel, amelyen a törpék könnyedén átszaladtak és én is átbújtam.

Így jutottunk át Türrába, a manók varázslatos városkájába. A város közepén egy hatalmas palota állt, körülötte pedig tündér- és manóházacskák kristálytetői, színes üvegablakai szikráztak a téli napsütésben. Mi nem mentünk be a palotába, hanem a város kanyargós kis utcáin keresztül a Manó-tóhoz mentünk. Gyönyörű hely lehetett azelőtt, de most sajnos tele volt műanyag szeméttel. A tó partján több manó próbálta kihalászni a tóban úszkáló zacskókat, rágógumis, üdítős palackokat, műanyag játékokat, de nem sikerült nekik, mert a manóvilág törvényei szerint minden szemetet csak az tud felvenni, aki leejtette.

* Most mit tegyünk? – kérdezte Paca. – Ha nekiállunk kihalászni a szemetet, mindenki észreveszi, hogy mi dobáltuk bele a tóba.
* Majd mérgükben elzavarnak minket, még mielőtt befejezhetnénk a feladatunkat és akkor örökre száműznek minket Manóvárosból – jajveszékelt Bumeráng.
* Most mitévők legyünk? – fordult hozzám Ribizli.
* Tudjátok mit? Ne most álljunk neki a szemétszedésnek, hanem majd este, amikor a többi manó aludni ment. – javasoltam.
* És hova tegyük a szemetet? – kérdezte Vanília - Ha ki is halásszuk a tóból, a parton sem fog szebb látványt nyújtani.
* Mi lenne, ha műalkotásokat hoznánk létre belőlük? Akkor biztos megbocsátana nektek a király! – kérdeztem.
* Jó ötlet! - helyesltek a manók kórusban

A manók elkezdték botokkal kihorgászni a műanyagot a tóból. Paca a szeméthegyeken ugrált a tóban, és onnan dobálta ki a műanyag palackokat. Én a tóparton szín szerinti kupacokba hordtam a műanyagot. Ribizli hazaszaladt egy kis ragasztóért, mi pedig tanakodni kezdtünk. Mi készüljön a rengeteg szemétből? Szobor? Kreatív portré? Esetleg mindkettő? Persze.

Mire Ribizli visszajött több tubus ragasztóval, mi már összeszedtük, hogy mi kell majd a szoborhoz. Bumeráng talált négy műanyag kisautót, ezeket ráragasztottuk egy műanyag doboz tetejére, hogy gurítani lehessen a szobrot. A másik oldalára elkezdtük palackokból formázni a manókirályt. Nagyjából másfél óra elteltével készen lettünk a szoborral. Alig maradt valamennyi műanyag. Elkezdtük készíteni a képet. Ez nagyjából háromnegyed órán át tartott. A tó azonnal elkezdett befagyni azon a helyen, ahol két órával ezelőtt még szeméthegyek voltak. Végül Paca a kisautóknak köszönhetően kerekeken tolta a szobrot, míg én és Vanília vittük a hatalmas portrét.

 A palota felé vettük utunkat. Hosszú lépcsősorokon keresztül jutottunk el a manókirály tróntermébe, ahol udvaroncai körében díszes trónon ült a manókirály. Letettük a szobrot és a képet. A király felé lépkedtünk.
- Mily kellemes meglepetés! Paca, Ribizli, Vanília, Bumeráng! Hát visszatértetek!
- Eltakarítottuk a műanyagot, ahogy felséged kérte. Kreatív dolgokat készítettünk belőle.
- Hozzátok ide, hadd lássam!

Odavittük a trón elé a műalkotásainkat, hogy a manókirály megnézhesse.
- Nagyon szépek. Ha jól látom, engem ábrázolnak.

- Ez így van.

- Kiteszem a trónterembe a szobrot és a képet is. Nem vagytok többé száműzve Türrából, a manók városából! Jóvátettétek a hibátokat és nektek köszönhetően befagyott a Manó-tó, így a világunk továbbra is titokban maradhat. Ennek megünneplésére akárki szabadon korcsolyázhat a befagyott Manó-tavon!

Elindultunk a tó felé, és a kis manók jégkorcsolyát húztak a lábukra. A négy kertitörpe a tó közepére siklott, és ahogy korcsolyáztak, mintát rajzoltak a jégre a korcsolyájukkal: Vanília rajzolt egy süteményt, Ribizli természetesen egy tál ribizlit, Paca a nevéből adódóan rajzolt egy szabálytalan foltot, bele egy mosolygós arcot, Bumeráng pedig egy kisautót, és mellé egy szívet. Rápillantottam az órámra. Már délután 6 óra. A szüleim biztos keresnek. A törpék megmutatták a visszafelé vezető utat, és elbúcsúztunk egymástól. Ők nem jöhetnek ki Türrából, csak nyáron, így ott kellett maradniuk. Mikor otthon kimásztam a két világ közötti átjáróból, lesétáltam a tópartra a Balatonhoz. A befagyott tavon négy apró rajz jelent meg: Egy sütemény, egy tál ribizli, egy szabálytalan paca egy mosolygós fejjel, és egy kisautó egy szívvel. Ez volt a törpék búcsúajándéka.